SK Úradný vestník Európskej únie C 264/40

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 264/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„GRANADA MOLLAR DE ELCHE“/„GRANADA DE ELCHE“

ES č.: ES-PDO-0005-01230-19.5.2014

CHOP ( X ) CHZO ( )

1. Názov:

„Granada Mollar de Elche“/„Granada de Elche“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Produkt s CHOP „Granada Mollar de Elche“/„Granada de Elche“ je ovocie odrody Mollar druhu Punica granatum L., tried Extra a I vymedzených v Kódexe noriem pre granátové jablká. Produkt sa vyznačuje svojou vyváženosťou medzi cukrom a kyselinami, vonkajšou šupkou krémovožltej až červenej farby a obsahom antokyánov v semenných mieškoch, ktorý im dodáva tmavoružovú až červenú farbu.

Zrelé ovocie má tieto vlastnosti:

1. Morfologické — Tvar ovocia: okrúhly; vnútrajšok je rozdelený na vačky, v ktorých sa nachádzajú semená (semenné miešky). Vonkajšia šupka je tenká až stredne hrubá, je hladká a lesklá. — Farba: krémová až tmavočervená na povrchu. Semená sú potiahnuté šťavnatou dužinou, ktorá má tmavoružovú až červenú farbu.

2. Fyzické a chemické — Brixove stupne: najmenej 14° — Kyslosť (% kyseliny citrónovej): najmenej 0,18 a najviac 0,24 — Index zrelosti (pomer Brixove stupne/kyslosť): najmenej 60 a najviac 90

3. Organoleptické Chuť dužiny je mierne trpká a veľmi sladká, zatiaľ čo semená majú jemnú chuť.

Ovocie musí mať tieto vlastnosti:

a) Musí byť celé, čisté a zdravé. Ovocie s príznakmi akejkoľvek hniloby alebo iného znehodnotenia sa vyradí. Musí vyzerať čerstvo a nesmie mať cudzorodé zápachy a/alebo chute ani nadmernú povrchovú vlhkosť.

b) Veľkosť ovocia „Granada Mollar de Elche“/„Granada de Elche“ sa posudzuje podľa váhy každého plodu a plod, ktorý váži menej ako 125 g sa vyradí.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky produkcie sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Príprava a balenie produktu sa musia vykonať vo vymedzenej zemepisnej oblasti s cieľom predísť poškodeniu, ktoré by mohlo byť výsledkom nadmernej manipulácie alebo prepravy ovocia, ktoré nie je riadne pripravené a zabalené.

Je to dôležité aj v súvislosti s typickým tvarom ovocia, keďže na opačnej strane, ako je stonka má granátové jablko uzavretý kalich v tvare koruny s krátkym hrdlom. Pri nesprávnej manipulácii sa môže šupka a koruna poškodiť. S cieľom zamedziť obúchaniu, pomliaždeniu a odreniu ovocia vyplývajúceho z nesprávnej prepravy a/alebo nadmernej manipulácie, ktoré by znehodnotili vlastnosti šupky a/alebo kvalitu dužiny alebo poškodili korunu, výrobok je nutné zabaliť v mieste pôvodu.

Po tom, čo sa granátové jablká zozbierajú, odnesú sa do baliarne. Môžu sa očistiť kefkou s jemnými štetinami z ošípaných, aby sa koruna nezlomila. Ovocie sa musí skladovať pri teplote 4 – 8 °C.

Príprava a balenie v mieste pôvodu tiež zaručuje vysledovateľnosť, keďže na obaloch, v ktorých sa granátové jablká odosielajú, musia byť uvedené podrobné údaje, ktoré sú povinné pre chránené označenie pôvodu, spolu s pôvodom produktu vďaka použitiu jednotného kontrolného systému v rámci prevádzky až do odoslania produktu konečnému spotrebiteľovi. Môžu sa použiť dva druhy balenia: s hmotnosťou do 5 kg a s hmotnosťou do 10 kg.

3.6. Špecifické pravidlá označovania výrobku, na ktorý sa vzťahuje registrovaný názov

K nápisu alebo označeniu na produkte „Granada Mollar de Elche“ určenom na spotrebu sa musí pripojiť značka zhody (zadná etiketa) s alfanumerickým kódom, ktorú na výrobok umiestňuje baliarenský podnik takým spôsobom, aby sa nedala opätovne použiť a aby zabezpečovala vysledovateľnosť výrobku. Zadné etikety vydáva regulačná rada v súlade s nediskriminačnými kritériami všetkým hospodárskym subjektom, ktorí dodržiavajú špecifikáciu.

4. Stručné vymedzenie zemepisnej oblasti

Oblasť výroby sa nachádza v provincii Alicante na juhovýchode oblasti Valencia a zahŕňa všetky obce, ktoré patria pod okresy Bajo Vinalopó, Alacantí a Bajo Segura.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory

Podnebie

Pokiaľ ide o podnebie, juh oblasti Valencia sa vyznačuje vlastnosťami, ktoré ho odlišujú od iných častí španielskeho Stredomoria. Najmä: nízky úhrn zrážok, okolo 263 mm za rok, vysoká miera slnečného svitu, nízka oblačnosť a vysoký počet dní bez hmly, s obzvlášť suchým obdobím od júna do septembra, keď granátové jablká dozrievajú. Vymedzená zemepisná oblasť sa nachádza predovšetkým v rámci podnebného pásma BSh alebo horúceho semiaridného podnebného pásma a v menšom rozsahu v podnebnom pásme BSk alebo studenom semiaridnom pásme (Köppenova-Geigerova klasifikácia podnebia).

Pôda

Väčšina pozemkov, na ktorých sú vysadené granátové jablká v oblasti výroby je tvorená hlinito-ílovitými pôdami. Tieto pôdy sa vyznačujú hodnotami pH (8 – 9) a obsahom uhličitanov (okolo 45,76 %) a obsahom aktívneho vápenca (okolo 10 %), ktoré sú oveľa vyššie v porovnaní s inými regiónmi a oblasťami výroby. Tieto soli v pôde a soli vo vode používanej na zavlažovanie stromov a riadenie zavlažovania (Intrigliolo et al, 2011) sú osobitným parametrom pri výrobe odrody Mollar.

Ľudské faktory:

Pestovateľské postupy

V Španielsku sa granátové jablká pestujú najmä na juhovýchode krajiny. Podľa Anuario de Estadística Agraria v roku 2008 bolo 2 387 hektárov pôdy vysadených granátovými jablkami, z ktorých 84,4 % sa nachádzalo v provincii Alicante, v okresoch tvoriacich vymedzenú zemepisnú oblasť.

Spomedzi rôznych odrôd pestovaných v tejto oblasti (Mollar, Valenciana a Wonderful) Mollar donedávna predstavoval exkluzívny lokálny výrobok. Získali ho miestni poľnohospodári. Tí po desaťročia volili tieto rastliny, ktoré rodili to najkvalitnejšie ovocie a ktoré sa najlepšie prispôsobili podnebným a pôdnym podmienkam v oblasti, a ktoré sa šírili štepením alebo odrezkami.

Keďže sa táto odroda pestuje už veľmi dlho, miestni pestovatelia vyvinuli pestovateľské postupy zamerané na dosiahnutie tých najlepších výsledkov. Každý rok sú stromy tvarované a/alebo udržiavané prerezávaním, kontrolou výhonkov (hlavne za pomoci mechanických prístrojov) a ručným preriedením rastúceho ovocia (vo viacerých etapách), aby sa tak získalo ovocie, ktoré je menej poškodené škodcami a ktoré má jednotnejšiu farbu a veľkosť.

Dlhoročné skúsenosti s pestovaním odrody Granada Mollar viedli výrobcov k vybudovaniu osobitného zavlažovacieho riadenia v snahe vytvoriť prostriedok na zlepšenie vytvárania plodov a zamedzenie praskaniu plodov.

5.2. Špecifickosť výrobku

Odroda Granada Mollar pestovaná v chránenej oblasti sa vyznačuje vlastnosťami, ktoré ju odlišujú od granátových jabĺk pestovaných v iných oblastiach. Environmentálne podmienky majú vplyv na fyzické, chemické a organoleptické vlastnosti ovocia a zároveň na dátum zberu.

Dátum obchodnej zrelosti odrody Mollar určujú dva faktory: obsah cukru (rozpustné pevné látky) v šťave musí byť vyšší ako 14° Brixových stupňov a farba šupky sa musí zmeniť zo zelenej na krémovú, bez odtieňov zelenej farby. Vo vymedzenej oblasti ovocie dosahuje obchodnú zrelosť v prvý októbrový týždeň, aj keď prvé várky sa môžu zozbierať o týždeň skôr alebo neskôr v závislosti od najvyšších denných a nočných teplôt v období, keď sa mení farba. Zber ovocia sa uskutočňuje skôr než v severnejších oblastiach alebo vo vyššej nadmorskej výške.

Celková kyslosť šťavy je v rozmedzí 0,18 – 0,24 (vyjadrená ako percentuálny podiel kyseliny citrónovej). Vyváženosť medzi kyselinami a cukrami dodáva výrobku jeho charakteristickú sladkú chuť.

Povrch ovocia je krémovej až červenej lesklej farby. Farba šťavy je typická pre granátové jablká pestované v danej oblasti a vyplýva z obsahu antokyánov.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Environmentálne podmienky (semiaridné podnebie s miernymi teplotami v zime s malým množstvom zrážok a takmer žiadnymi zrážkami v lete), množstvo slnečného svitu a vysoké teploty v období, keď ovocie rastie a dozrieva, majú vplyv na farbu povrchu, chuť a obsah antokyánov odrody Granada Mollar pestovanej v danej oblasti.

Sucho, ktoré je typické pre posledné mesiace pred začatím zberu (od júna do septembra), spôsobuje stmavnutie červenej farby šťavy.

Rozsah najvyšších teplôt, ktoré pretrvávajú v tejto oblasti počas dozrievania ovocia (júl – august), cez 30 °C, avšak nepresahujúce 40 °C, vytvára kyslosť ovocia, vyplývajúcu z organických kyselín, ktorá sa pohybuje v rozmedzí 0,18 – 0,24, vyjadrené ako percentuálny podiel kyseliny citrónovej. Vyváženosť medzi kyselinami a cukrami dodáva výrobku jeho charakteristickú sladkú chuť.

Tieto podmienky majú vplyv aj na kvitnutie a dátum zberu, ktorý sa uskutočňuje v prvý októbrový týždeň, ale môže byť aj o týždeň skôr alebo neskôr v závislosti od najvyšších denných a nočných teplôt v období, keď dochádza ku zmene farby.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agricultura.gva.es/pc_granadamollarelche

(1) Ú. v. EÚ L 343, 14.12.2012, s. 1.